proxectonos/corpus_dominio_legal_administrativo_tmp huggingface dataset:
DECRETO 141/2016, do 20 de outubro, polo que se aproba o cambio de titularidade de todo o dominio público correspondente ao treito da estrada AC-240 situado entre os puntos quilométricos 31+800 e 32+050, cunha lonxitude de 250 metros, a prol do Concello de Vedra.
Consellería de Infraestruturas e Vivenda — III. Outras disposicións — 07/11/2016

A teor do previsto no artigo 9.4 da Lei 8/2013, do 28 de xuño, de estradas de Galicia, os cambios de titularidade das estradas ou treitos delas, cando non se trate de travesías urbanas ou treitos delas que estean incluídos no inventario de travesías da súa Administración titular, deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada Lei de estradas dispón no artigo 9.7 que os cambios de titularidade poderán abranguer estradas, treitos delas, elementos funcionais e/ou espazos da zona de dominio público adxacente.
O Concello de Vedra solicita á Consellería de Infraestruturas e Vivenda o cambio de titularidade dun treito da estrada autonómica AC-240 que pasa polo termo municipal atravesando o solo urbano da Ponte Ulla e está delimitado entre os pp.qq. 31+800 e 32+050, de 250 metros de lonxitude.
A Axencia Galega de Infraestruturas, de acordo co informe emitido polos servizos competentes, formulou a proposta favorable á transferencia de titularidade da totalidade de todo o dominio público correspondente ao treito da estrada AC-240, situado entre os pp.qq. 31+800 e 32+050, cunha lonxitude de 250 metros, a prol do Concello de Vedra.
De conformidade co anteriormente exposto, por proposta da conselleira de Infraestruturas e Vivenda, logo de deliberación do Consello da Xunta de Galicia, na súa reunión do día vinte de outubro de dous mil dezaseis,
Artigo 1
Apróbase o cambio de titularidade a prol do Concello de Vedra da totalidade de todo o dominio público correspondente ao treito da estrada AC-240, situado entre os pp.qq. 31+800 e 32+050, cunha lonxitude de 250 metros.
Artigo 2
En aplicación dos números 4 e 6 do artigo 10 da Lei 8/2013, do 28 de xuño, de estradas de Galicia, o Concello de Vedra deberá modificar o seu catálogo de estradas para incluír o cambio de titularidade a que se refire o presente decreto.
Artigo 3
De acordo co establecido no artigo 9.6 da Lei 8/2013, do 28 de xuño, de estradas de Galicia, o cambio de titularidade será efectivo o día seguinte ao da publicación deste decreto no Diario Oficial de Galicia. A entrega dos bens formalizarase no prazo dos dous meses seguintes a esta publicación mediante a sinatura da correspondente acta de entrega.
Artigo 4
Corresponderanlle ao Concello de Vedra, a partir da formalización da entrega, todas as actividades de xestión, mantemento, conservación e explotación das vías, así como o exercicio das funcións de disciplina viaria e calquera outra que puidese corresponderlle como nova Administración titular das estradas.
Disposición derradeira
O presente decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, vinte de outubro de dous mil dezaseis
RESOLUCIÓN do 27 de outubro de 2016 pola que se acorda publicar a relación de postos de traballo do persoal funcionario de administración e servizos.
Universidade de Vigo — III. Outras disposicións — 07/11/2016

Unha vez aprobada a relación de postos de traballo do persoal funcionario de administración e servizos polo Consello de Goberno da Universidade de Vigo, o pasado 10 de outubro de 2016, e de acordo co establecido no artigo 38 da Lei 2/2015, do 29 de abril, de emprego público de Galicia, esta reitoría, en uso das competencias que lle confire a normativa vixente,
Primeiro. Ordenar a publicación no
Diario Oficial de Galicia
da relación de postos de traballo do persoal funcionario de administración e servizos da Universidade de Vigo.
Segundo. A Xerencia ditará as instrucións e realizará os trámites necesarios para dar efectos e executar a relación de postos de traballo, incluídas as medidas que faciliten a transición desde a anterior estrutura á nova, evitando prexuízos na xestión e tomando en consideración as necesidades e requirimentos dos diferentes servizos e unidades.
Vigo, 27 de outubro de 2016
REAL decreto 423/2016, do 11 de novembro, polo que se nomea presidente da Xunta de Galicia a Alberto Núñez Feijóo.
Presidencia do Goberno — II. Autoridades e persoal — 12/11/2016

De conformidade co disposto nos artigos 152.1 da Constitución e 15.2 do Estatuto de autonomía de Galicia,
Nomeo presidente da Xunta de Galicia a Alberto Núñez Feijóo, elixido polo Parlamento de Galicia na sesión celebrada os días 8 e 10 de novembro de 2016.
Dado en Madrid o 11 de novembro de 2016
RESOLUCIÓN do 2 de novembro de 2016 pola que se publica a oferta de emprego público do persoal docente e investigador para o ano 2016.
Universidade de Vigo — III. Outras disposicións — 10/11/2016

Conforme o disposto no artigo 70 do Real decreto lexislativo 5/2015, do 30 de outubro, polo que se aproba o texto refundido da Lei do Estatuto básico do empregado público; no artigo 20 da Lei 48/2015, do 29 de outubro, de orzamentos xerais do Estado para o ano 2016; nos artigos 13 e 36 da Lei 12/2015, do 24 de decembro, de orzamentos xerais da Comunidade Autónoma de Galicia para o ano 2016; o artigo 62.2 da Lei orgánica 6/2001, do 21 de decembro, de universidades; así como nos estatutos da Universidade de Vigo e no acordo do Consello de Goberno do 10 de outubro de 2016, polo que se aprobou a oferta de emprego público do persoal docente e investigador para o ano 2016, logo da negociación cos órganos de representación do persoal docente e investigador, unha vez obtida a autorización da Consellería de Facenda da Xunta de Galicia, con data do 21 de outubro de 2016, tal e como se determina nos artigos 13 e 36 da Lei 12/2015,
Primeiro. Publicar a oferta de emprego público do persoal docente e investigador da Universidade de Vigo para o ano 2016.
Segundo. Esta oferta de emprego público inclúe as necesidades de recursos humanos de carácter permanente no ámbito docente e investigador con asignación orzamentaria que non poden ser cubertas con efectivos de persoal existentes, segundo se detalla no anexo.
Terceiro. As convocatorias dos concursos de acceso derivadas desta oferta publicaranse no Boletín Oficial del Estado e no Diario Oficial de Galicia, para garantir a publicidade exixida no artigo 62.1 da Lei 6/2001, do 21 de decembro, de universidades, e executaranse dentro do prazo máximo previsto no artigo 70 do Real decreto lexislativo 5/2015, do 30 de outubro, polo que se aproba o texto refundido da Lei do Estatuto básico do empregado público.
Vigo, 2 de novembro de 2016
En aplicación do disposto no artigo 62.2 da Lei orgánica 6/2001, do 21 de decembro, de universidades, inclúense na OPE para o ano 2016 as seguintes prazas polo procedemento de promoción interna:
RESOLUCIÓN do 28 de outubro de 2016 pola que se fai pública a relación de aspirantes declarados/as aptos/as nas probas para a obtención da habilitación do persoal de control de acceso a espectáculos públicos e actividades recreativas convocadas pola Orde do 22 de xuño de 2016 (Diario Oficial de Galicia número 131, do 12 de xullo).
Academia Galega de Seguridade Pública — III. Outras disposicións — 08/11/2016

O artigo 10 da Orde do 21 de abril de 2010 pola que se aproban as bases xerais das probas para a obtención da habilitación do persoal de control de acceso a espectáculos públicos e actividades recreativas, sinala que o tribunal fará públicas e elevará á Dirección Xeral da Academia Galega de Seguridade Pública a relación dos/as aspirantes declarados/as aptos/as, que deberá ser publicada no
Diario Oficial de Galicia
.
Polo exposto, e facendo uso das competencias que me foron concedidas,
RESOLVO:
Primeiro. Facer pública a relación de aspirantes que superaron as probas para a obtención da habilitación do persoal de control de acceso a espectáculos públicos e actividades recreativas, que se xunta como anexo a esta resolución.
Segundo. Os/as aspirantes declarados/as aptos/as nesta resolución deberán presentar no prazo de dez días hábiles, contados desde o día seguinte ao da publicación desta resolución, solicitude axustada ao modelo oficial, xunto co xustificante de ter aboada a correspondente taxa, para que lle sexa expedida a habilitación prevista no artigo 6 do Decreto 8/2010, do 21 de xaneiro, polo que se regula a actividade de control de acceso a espectáculos públicos e actividades recreativas.
Terceiro. Contra a presente resolución, que non esgota a vía administrativa, poderán os/as interesados/as, interpoñer recurso de alzada, ante o conselleiro de Presidencia, Administracións Públicas e Xustiza, no prazo dun mes desde o día seguinte á súa publicación, tal e como establecen os artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
A Estrada, 28 de outubro de 2016
RESOLUCIÓN do 26 de outubro de 2016 pola que se fai pública a relación de aspirantes declarados/as aptos/as nas probas para a renovación da habilitación do persoal de control de acceso a espectáculos públicos e actividades recreativas convocadas pola Orde do 22 de xuño de 2016 (Diario Oficial de Galicia número 131, do 12 de xullo).
Academia Galega de Seguridade Pública — III. Outras disposicións — 08/11/2016

O artigo 11 da Orde do 13 de outubro de 2015 pola que se convocan as probas para a renovación da habilitación de persoal de control de acceso a espectáculos públicos e actividades recreativas, sinala que o tribunal fará públicas e elevará á Dirección Xeral da Academia Galega de Seguridade Pública a relación dos/as aspirantes declarados/as aptos/as, que deberá ser publicada no
Diario Oficial de Galicia
.
Polo exposto, e facendo uso das competencias que me foron concedidas,
RESOLVO:
Primeiro. Facer pública a relación de aspirantes que superaron as probas para a renovación da habilitación do persoal de control de acceso a espectáculos públicos e actividades recreativas, que se xunta como anexo a esta resolución.
Segundo. Os/as aspirantes declarados/as aptos/as nesta resolución deberán presentar no prazo de dez días hábiles, contados desde o día seguinte ao da publicación desta resolución, solicitude axustada ao modelo oficial, xunto co xustificante de ter aboada a correspondente taxa, para que lle sexa expedida a habilitación prevista no artigo 6 do Decreto 8/2010, do 21 de xaneiro, polo que se regula a actividade de control de acceso a espectáculos públicos e actividades recreativas.
Terceiro. Contra a presente resolución, que non esgota a vía administrativa, poderán os/as interesados/as, interpoñer recurso de alzada, ante o conselleiro de Presidencia, Administracións Públicas e Xustiza, no prazo dun mes desde o día seguinte á súa publicación, tal e como establecen os artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
A Estrada, 26 de outubro de 2016
ORDE do 24 de outubro de 2016 pola que se fixan os prezos de venda ao público de diversas publicacións.
Consellería de Cultura, Educación e Ordenación Universitaria — III. Outras disposicións — 11/11/2016

A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 6, sinala a obriga de que os prezos privados sexan fixados polas consellerías correspondentes, logo de informe favorable da Consellería de Facenda, e publicados no
Diario Oficial de Galicia
.
Por tanto, esta consellería
1. Quedan aprobados os prezos de venda ao público das publicacións editadas por esta consellería que se relacionan no anexo.
2. Estes prezos entenderanse, de ser o caso, co IVE incluído.
Santiago de Compostela, 24 de outubro de 2016
DECRETO 145/2016, do 27 de outubro, polo que se declara, en concreto, a utilidade pública e se dispón a necesidade da urxente ocupación dos bens e dereitos afectados polas obras, declaradas de emerxencia, para a actuación fronte ao corremento de terra na estrada OU-533, entre os puntos quilométricos 48+160 e 48+295, clave OU/16/235.02, no concello de Petín.
Consellería de Infraestruturas e Vivenda — III. Outras disposicións — 11/11/2016

Antecedentes.
O pasado mes de marzo de 2016 produciuse un corremento do noiro de desmonte na estrada OU-533, entre os pp.qq. 48+160 e 48+295, o que orixinou que o seu estado actual presente unhas características que poden xerar situacións de risco potencialmente perigosas para a seguridade viaria. Por todo isto, é necesario levar a cabo unhas actuacións de reforzo e contención de terras, así como definir os muros de coídos requiridos para evitar novos corrementos.
A Consellería de Infraestruturas e Vivenda dá conta, no Consello da Xunta do 27 de outubro de 2016, da obra para reparar o noiro danado por desprendementos nos pp.qq. 48+160 e 48+295 da estrada OU-533, declarada de emerxencia pola Axencia Galega de Infraestruturas o pasado 14 de outubro de 2016.
Estas circunstancias obrigan a unha inmediata actuación dos poderes públicos, para facer fronte aos problemas de seguridade viaria provocados na zona, e cómpre proceder de xeito inmediato á execución da obra de emerxencia e, consecuentemente, á unha urxente ocupación dos bens e dereitos necesarios, os cales aparecen recollidos e valorados no expediente administrativo instruído para tal efecto.
O artigo 27 da Lei 8/2013, do 28 de xuño, de estradas de Galicia, declara, xenericamente, o interese xeral das obras de estradas. En consecuencia, en aplicación do artigo 10 da Lei do 16 de decembro de 1954, de expropiación forzosa, o recoñecemento concreto da utilidade pública correspóndelle ao Consello da Xunta de Galicia, por analoxía coa estrutura da Administración xeral do Estado.
A competencia para declarar a necesidade de ocupación e a súa urxencia, reguladas, respectivamente, nos artigos 15 e 52 da Lei do 16 de decembro de 1954, de expropiación forzosa, correspóndelle ao Consello da Xunta de Galicia a teor do previsto no artigo segundo do Decreto 156/1982, do 15 de decembro, sobre asunción de transferencias en materia de estradas.
Na súa virtude, por proposta da conselleira de Infraestruturas e Vivenda e logo da deliberación do Consello da Xunta de Galicia na súa xuntanza do día vinte e sete de outubro de dous mil dezaseis,
Artigo único
Declarar, en concreto, a utilidade pública e a necesidade de urxente ocupación, para os efectos de expropiación forzosa, dos bens e dereitos que se concretan no expediente administrativo instruído para a execución das obras, declaradas de emerxencia, para a actuación fronte o corremento de terra na estrada OU-533, entre os pp.qq. 48+160 e 48+295, clave OU/16/235.02, no concello de Petín, así como para calquera das modificacións que sexa necesario realizar para a súa execución das obras.
Santiago de Compostela, vinte e sete de outubro de dous mil dezaseis
DECRETO 148/2016, do 13 de novembro, polo que se nomean os titulares dos departamentos da Xunta de Galicia.
Presidencia da Xunta de Galicia — II. Autoridades e persoal — 14/11/2016

Establecida a configuración dos departamentos que integran a Xunta de Galicia polo Decreto 146 /2016, do 13 de novembro, procede o nomeamento dos seus titulares.
Na súa virtude, no uso das atribucións que me confiren o artigo 16, número 3, do Estatuto de autonomía de Galicia e o artigo 26, número 1, da Lei 1/1983, do 22 de febreiro, de normas reguladoras da Xunta e da súa Presidencia,
Artigo único
Nomear titulares dos departamentos da Xunta de Galicia as persoas que a seguir se relacionan:
– Alfonso Rueda Valenzuela, vicepresidente e conselleiro de Presidencia, Administracións Públicas e Xustiza.
– Valeriano Martínez García, conselleiro de Facenda.
– Beatriz Mato Otero, conselleira de Medio Ambiente e Ordenación do Territorio.
– Ethel María Vázquez Mourelle, conselleira de Infraestruturas e Vivenda.
– Francisco José Conde López, conselleiro de Economía, Emprego e Industria.
– Román Rodríguez González, conselleiro de Cultura, Educación e Ordenación Universitaria.
– Jesús Vázquez Almuíña, conselleiro de Sanidade.
– José Manuel Rey Varela, conselleiro de Política Social.
– Ángeles Vázquez Mejuto, conselleira do Medio Rural.
– Rosa María Quintana Carballo, conselleira do Mar.
Santiago de Compostela, trece de novembro de dous mil dezaseis
DECRETO 147/2016, do 13 de novembro, polo que se dispón que cesen os titulares dos departamentos da Xunta de Galicia.
Presidencia da Xunta de Galicia — II. Autoridades e persoal — 14/11/2016

Cumpridas as previsións do artigo 15, número 2, do Estatuto de autonomía de Galicia e en virtude das facultades que me confiren, como presidente da Xunta de Galicia, os artigos 26, número 1, e 27, da Lei 1/1983, do 22 de febreiro, de normas reguladoras da Xunta e da súa Presidencia,
Artigo único
Que cesen nos seus cargos os titulares dos departamentos da Xunta de Galicia, agradecéndolles os servizos prestados:
– Alfonso Rueda Valenzuela, como vicepresidente e conselleiro de Presidencia, Administracións Públicas e Xustiza.
– Valeriano Martínez García, como conselleiro de Facenda.
– Beatriz Mato Otero, como conselleira de Medio Ambiente e Ordenación do Territorio.
– Ethel María Vázquez Mourelle, como conselleira de Infraestruturas e Vivenda.
– Francisco José Conde López, como conselleiro de Economía, Emprego e Industria.
– Román Rodríguez González, como conselleiro de Cultura, Educación e Ordenación Universitaria.
– Jesús Vázquez Almuíña, como conselleiro de Sanidade.
– José Manuel Rey Varela, como conselleiro de Política Social.
– Ángeles Vázquez Mejuto, como conselleira do Medio Rural.
– Rosa María Quintana Carballo, como conselleira do Mar.
Santiago de Compostela, trece de novembro de dous mil dezaseis
RESOLUCIÓN do 7 de novembro de 2016 pola que se lle dá publicidade aos avais concedidos no terceiro trimestre de 2016.
Instituto Galego de Promoción Económica — III. Outras disposicións — 14/11/2016

O artigo 13.2 do Decreto 284/1994, do 15 de setembro, de regulación de avais do Instituto Galego de Promoción Económica establece que aos avais concedidos polo Igape se lles dará publicidade no Diario Oficial de Galicia.
En virtude do exposto anteriormente,
Un. Darlles publicidade aos avais concedidos polo Consello de Dirección do Instituto Galego de Promoción Económica (Igape):
Santiago de Compostela, 7 de novembro de 2016
RESOLUCIÓN conxunta do 24 de outubro de 2016, da Consellería de Cultura, Educación e Ordenación Universitaria e do Instituto Galego de Consumo, pola que se publica a relación dos premios aos proxectos de innovación educativa sobre consumo responsable Galicons-net.
Instituto Galego de Consumo — III. Outras disposicións — 14/11/2016

Mediante resolución conxunta do 1 de xuño de 2016 (DOG nº 125, do luns 4 de xullo) convocáronse os premios aos proxectos de innovación educativa sobre consumo responsable Galicons-net.
Vista a proposta efectuada polo xurado mencionado no artigo 11 da citada resolución, relativa á selección dos traballos presentados segundo os criterios previstos no artigo 12, procede a súa publicación de conformidade con esta. Na súa virtude,
Declarar gañador do premio na categoría A (alumnado de segundo ciclo de educación infantil e de educación primaria), dotado coa contía de 1.500 euros, o proxecto Consum-Illas: Con- vivo+, realizado polo Colexio de Educación Infantil e Primaria Illas Cíes de Vigo.
Facendo uso da posibilidade prevista no artigo 11.4 da convocatoria, declarar desertos os premios para as categorías B (alumnado de educación secundaria obrigatoria) e C (alumnado de bacharelato, de ciclos formativos de grao medio de formación profesional e de educación de persoas adultas) ao non presentarse ningún proxecto nestas dúas categorías.
Santiago de Compostela, 24 de outubro de 2016
RESOLUCIÓN do 29 de agosto de 2016, da Dirección Xeral de Orientación e Promoción Laboral, pola que se publican as subvencións concedidas en virtude da Orde do 30 de decembro de 2013 pola que se establecen as bases reguladoras e se procede á convocatoria pública, no ámbito da Comunidade Autónoma de Galicia, das subvencións para o financiamento da formación asociada aos contratos de formación e aprendizaxe regulados polo Real decreto 1529/2012, do 8 de novembro, polo que se desenvolve o contrato para a formación e a aprendizaxe e se establecen as bases da formación profesional dual (modificada pola Orde do 13 de xuño de 2014).
Consellería de Economía, Emprego e Industria — III. Outras disposicións — 06/09/2016

De conformidade co disposto no artigo 15 da Lei 9/2007, do 13 de xuño, de subvencións de Galicia, os órganos administrativos concedentes publicarán no Diario Oficial de Galicia as subvencións concedidas, con expresión da convocatoria, o programa e o crédito orzamentario o que se imputen, o beneficiario, a cantidade concedida e a finalidade ou as finalidades da subvención.
Finalidade: financiar a formación que exceda o 25 % da xornada laboral asociada aos contratos de formación e aprendizaxe.
Normas reguladoras:
Orde do 30 de decembro de 2013 (Diario Oficial de Galicia núm. 6, do 10 de xaneiro de 2014).
Orde do 13 de xuño de 2014 (Diario Oficial de Galicia núm. 113, do 16 de xuño).
Aplicacións e créditos orzamentarios:
11.03.323A.471.0 (650.000,00 € para o ano 2014 e 450.000 € para o ano 2015).
11.03.323A.460.1 (2.000.000,00 € para o ano 2014 e 1.000.000 € para o ano 2015).
Santiago de Compostela, 29 de agosto de 2016
RESOLUCIÓN do 29 de agosto de 2016, da Dirección Xeral de Orientación e Promoción Laboral, pola que se publican as subvencións concedidas en virtude da Orde do 20 de abril de 2015 pola que se establecen as bases reguladoras e se procede á convocatoria para o ano 2015 das subvencións para o financiamento da formación e da actividade laboral dos contratos para a formación e aprendizaxe regulados polo Real decreto 1529/2012, do 8 de novembro.
Consellería de Economía, Emprego e Industria — III. Outras disposicións — 06/09/2016

De conformidade co disposto no artigo 15 da Lei 9/2007, do 13 de xuño, de subvencións de Galicia, os órganos administrativos concedentes publicarán no Diario Oficial de Galicia as subvencións concedidas con expresión da convocatoria, o programa e o crédito orzamentario a que se imputen, o beneficiario, a contía concedida e a finalidade ou as finalidades da subvención.
Finalidade: a execución das accións formativas asociadas aos contratos de formación e aprendizaxe.
Normas reguladoras:
– Real decreto 1529/2012, do 8 de novembro, polo que se desenvolve o contrato para a formación e aprendizaxe e se establecen as bases da formación profesional dual (BOE núm. 270, do 9 de novembro).
– Orde do 20 de abril de 2015 pola que se establecen as bases reguladoras e se procede á convocatoria para o ano 2015 das subvencións para o financiamento da formación e da actividade laboral dos contratos para a formación e aprendizaxe regulados polo Real decreto 1529/2012, do 8 de novembro (DOG núm. 78, do 27 de abril).
Aplicacións e créditos orzamentarios:
11.03.323A.460.1 (700.000,00 € para o ano 2015 e 300.000 € para o ano 2016).
11.03.323A.471.0 (700.000,00 € para o ano 2015 e 300.000 € para o ano 2016).
Santiago de Compostela, 29 de agosto de 2016
RESOLUCIÓN do 3 de outubro de 2016, do tribunal designado para cualificar as probas de constatación da competencia profesional para o desempeño das funcións de xestor de transporte en empresas de transporte por estrada, pola que se fai pública a data, a hora e o lugar de realización dos exercicios.
Consellería de Infraestruturas e Vivenda — III. Outras disposicións — 14/10/2016

En sesión que tivo lugar o 3 de outubro de 2016, o tribunal designado pola Resolución da Dirección Xeral de Mobilidade do 29 de febreiro de 2016, para cualificar as probas de constatación da competencia profesional para o desempeño das funcións de xestor de transporte en empresas de transporte por estrada,
Primeiro. Os exercicios da segunda convocatoria do ano 2016 das probas de constatación da competencia profesional para o desempeño das funcións de xestor de transporte en empresas de transporte por estrada terán lugar o 5 de novembro de 2016, no Pazo de Congresos e Exposicións de Galicia (rúa Miguel Ferro Caaveiro, s/n, San Lázaro, Santiago de Compostela).
Segundo. Os/as aspirantes que fosen admitidos/as para a realización das probas serán citados/as en chamamento único segundo a seguinte distribución:
a) Transporte interior e internacional de mercadorías: todos eles/elas ás 9.00 horas.
b) Transporte interior e internacional de viaxeiros: todos eles/elas ás 16.00 horas.
Terceiro. Unha vez situados/as os/as aspirantes dentro da aula non se permitirá a súa saída, agás no suposto de entrega do exercicio. Non obstante, o tribunal poderá apreciar a concorrencia de circunstancias médicas debidamente acreditadas, como no suposto de mulleres embarazadas, toma de medicamentos, ou similares, que fagan necesario que o/a aspirante teña que ir ao baño.
Cuarto. Os/as aspirantes deberán presentarse provistos/as de DNI en vigor ou doutro documento fidedigno acreditativo da súa identidade, a xuízo do tribunal, tamén en vigor; a súa falta dará lugar á non admisión do/a aspirante á realización das probas. Recoméndaselles igualmente aos/ás aspirantes que concorran provistos/as da copia da solicitude de admisión e da folla xustificativa do pagamento das taxas de exame.
Así mesmo, deberán dispor dun lapis do número 2 e goma de borrar para realizar o exame, de xeito que se poida efectuar a súa corrección mediante mecanismos automatizados. Poderán tamén levar máquinas calculadoras sen memoria RAM para realizar as operacións matemáticas que resulten necesarias.
Quinto. Non se permitirá o acceso á sala onde se realizarán os exercicios con teléfonos móbiles.
Igualmente, tampouco se permitirá o acceso e tenza de axendas ou outros dispositivos de carácter electrónico, agás o indicado no punto anterior respecto das máquinas calculadoras. Do mesmo xeito, queda prohibido o acceso con calquera outro material ou instrumento do que se poida valer o/a aspirante para auxiliarse na realización das probas.
Advírtese que non haberá servizo de recollida de teléfonos móbiles.
Santiago de Compostela, 3 de outubro de 2016
RESOLUCIÓN do 10 de outubro de 2016 pola que se amplía o prazo de presentación de solicitudes e de xustificación da axuda da Resolución do 29 de xuño de 2016 pola que se dá publicidade do acordo do Consello de Dirección que aproba as bases reguladoras para a concesión de axudas, en réxime de concorrencia non competitiva, a particulares para a adquisición de materiais e pezas de mobiliario de cociña e baño (Reforma16), así como a selección de entidades colaboradoras que participarán na súa xestión, e se procede á súa convocatoria.
Instituto Galego de Promoción Económica — III. Outras disposicións — 14/10/2016

No
Diario Oficial de Galicia
núm. 132, do 13 de xullo de 2016, publicouse a Resolución do 29 de xuño de 2016 pola que se lle dá publicidade ao acordo do Consello de Dirección que aproba as bases reguladoras para a concesión de axudas, en réxime de concorrencia non competitiva, a particulares para a adquisición de materiais e pezas de mobiliario de cociña e baño (Reforma16), así como a selección de entidades colaboradoras que participarán na súa xestión, e se procede á súa convocatoria.
No punto segundo do resolvo establécese que o prazo de presentación de solicitudes rematará o 15 de outubro de 2016 e que o prazo de xustificación da axuda se estenderá ata o 31 de outubro de 2016.
Tras os primeiros dous meses e medio de vixencia dos incentivos obsérvase que, aínda que a execución alcanzou xa un importe considerable, o tempo restante de vixencia do programa non será suficiente para acadar o orzamento asignado á axuda.
En consecuencia, para incrementar no posible a oportunidade de acollerse ás axudas por parte dos seus beneficiarios proponse ampliar o prazo de presentación de solicitudes. Esta modificación leva aparellada a do prazo de xustificación que as entidades colaboradoras necesitan para presentar a documentación.
Por todo o anterior, de conformidade co disposto no artigo 32 da Lei 39/2015, do 1 de outubro, do procedemento administrativo común das administracións públicas e dado que non se causan prexuízos a terceiros,
Primeiro. Ampliar ata o 24 de outubro de 2016 o prazo de presentación de solicitudes previsto no punto segundo do resolvo da Resolución do 29 de xuño de 2016 pola que se dá publicidade ao acordo do Consello de Dirección que aproba as bases reguladoras para a concesión de axudas, en réxime de concorrencia non competitiva, a particulares para a adquisición de materiais e pezas de mobiliario de cociña e baño (Reforma16), así como a selección de entidades colaboradoras que participarán na súa xestión, e se procede á súa convocatoria.
Segundo. Ampliar ata o 15 de novembro de 2016 o prazo de xustificación das axudas establecido no mesmo punto segundo do resolvo.
Terceiro. Esta resolución entrará en vigor o día da súa publicación no
Diario Oficial de Galicia
.
Santiago de Compostela, 10 de outubro de 2016
ACORDO do 5 de setembro de 2016 polo que se toma coñecemento dos plans de cobertura informativa da campaña electoral da Corporación Radiotelevisión Española (RTVE) e da Corporación Radio e Televisión de Galicia (CRTVG) para as eleccións ao Parlamento de Galicia do 25 de setembro de 2016.
Xunta Electoral de Galicia — III. Outras disposicións — 06/09/2016

A Xunta Electoral de Galicia, na sesión do 5 de setembro de 2016, tomou coñecemento dos plans de cobertura informativa elaborados polas corporacións de Radiotelevisión Española (RTVE) e de Radio e Televisión de Galicia (CRTVG) para as eleccións ao Parlamento de Galicia do 25 de setembro de 2016, de conformidade co disposto no artigo 66 da LOREX e na Instrución 4/2011, do 24 de marzo, da Xunta Electoral Central, de interpretación do artigo 66 da LOREX, no relativo ás garantías de respecto aos principios de pluralismo, igualdade, proporcionalidade e neutralidade informativa polos medios de comunicación en período electoral.
Os ditos plans están publicados na páxina web da Xunta Electoral de Galicia.
Os representantes xerais das formacións políticas concorrentes ao proceso electoral en curso poden presentar ante a Xunta Electoral de Galicia as reclamacións ou os recursos que consideren pertinentes, de conformidade co disposto no punto quinto da citada instrución, ata as 10.30 horas do mércores 7 de setembro.
Os recursos formulados no tempo e na forma estarán á disposición das formacións políticas interesadas na Secretaría da Xunta Electoral, en horario de rexistro, para os efectos de que poidan formular alegacións ata o xoves 8 de setembro de 2016, ás 10.30 horas.
O presente acordo publicarase no
Diario Oficial de Galicia
en virtude do disposto no artigo 18.6 da LOREX e no punto quinto da referida Instrución 4/2011, do 24 de marzo.
A Coruña, 5 de setembro de 2016
EXTRACTO da Orde do 16 de xuño de 2016 pola que se regula o réxime de axudas a centros privados concertados da Comunidade Autónoma de Galicia para a atención ao alumnado con necesidades específicas de apoio educativo para o curso 2016/17.
Consellería de Cultura, Educación e Ordenación Universitaria — III. Outras disposicións — 01/09/2016

BDNS (Identif.): 315906.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.gob.es/bdnstrans/index):
Primeiro. Beneficiarios
Os centros privados concertados da Comunidade Autónoma de Galicia, agás os centros concertados específicos de educación especial e os centros con unidades concertadas de educación especial.
Segundo. Obxecto
As axudas teñen como obxecto atender o alumnado con necesidades específicas de apoio educativo nas correspondentes unidades concertadas, entendendo por este aquel alumnado que requira determinados apoios e atencións específicas derivadas de discapacidade motora, sensorial, intelectual ou trastornos xeneralizados do desenvolvemento e a conduta, naqueles aspectos que non estean xa cubertos polo concerto educativo, ao longo do curso escolar 2016/17.
As axudas poderán empregarse para os fins de contratación de persoal complementario, reparacións, mantemento e obras ou instalacións menores de contía non superior ao 15 % da axuda e compra de material específico ordinario non inventariable.
Terceiro. Bases reguladoras
Están aprobadas pola Orde do 16 de xuño de 2016 pola que se convocan axudas para centros privados concertados para a atención ao alumnado con necesidades específicas de apoio educativo para o curso 2016/17.
Cuarto. Importe
As axudas económicas para os niveis de educación infantil, de primaria e de educación secundaria obrigatoria tramitaranse con cargo á partida orzamentaria 10.60.422A.482.3, por unha contía total máxima de 95.845 euros para o período setembro-decembro do ano 2016 e de 191.689 euros para o período xaneiro-agosto de 2017.
Para o nivel de formación profesional, incluída a formación profesional básica, tramitaranse con cargo á aplicación orzamentaria 10.60.422M.482.3, por unha contía total máxima de 4.155 euros para o período setembro-decembro do ano 2016 e de 8.311 euros para o período xaneiro-agosto de 2017.
Quinto. Prazo de presentación de solicitudes
Será dun mes, contado a partir do día seguinte ao da publicación da orde de convocatoria no Diario Oficial de Galicia.
Santiago de Compostela, 16 de xuño de 2016
ORDE do 3 de outubro de 2016 pola que se dispón o cesamento de dous vogais do Consello de Administración da Autoridade Portuaria de Ferrol-San Cibrao.
Consellería do Mar — II. Autoridades e persoal — 13/10/2016

O texto refundido da Lei de portos do Estado e da mariña mercante, Real decreto lexislativo 2/2011, do 5 de setembro, no seu artigo 30, atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das ditas competencias.
Polo exposto, en exercicio da facultade atribuída,
O cesamento, por petición propia, de Raquel Arias Rodríguez e Diego Calvo Pouso como vogais representantes da Comunidade Autónoma de Galicia no Consello de Administración da Autoridade Portuaria de Ferrol-San Cibrao, agradecéndolle os servizos prestados.
Santiago de Compostela, 3 de outubro de 2016
ORDE do 3 de outubro de 2016 pola que se dispón o cesamento dun vogal do Consello de Administración da Autoridade Portuaria da Coruña.
Consellería do Mar — II. Autoridades e persoal — 13/10/2016

O texto refundido da Lei de portos do Estado e da mariña mercante, Real decreto lexislativo 2/2011, do 5 de setembro, no seu artigo 30, atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que se deberán facer necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das ditas competencias.
Polo exposto, en exercicio da facultade atribuída,
O cesamento, por petición propia, de Diego Calvo Pouso como vogal representante da Comunidade Autónoma de Galicia no Consello de Administración da Autoridade Portuaria da Coruña, agradecéndolle os servizos prestados.
Santiago de Compostela, 3 de outubro de 2016
CORRECIÓN de erros. Orde do 30 de xuño de 2016 pola que se establecen as bases reguladoras das subvencións para o fomento do emprendemento en economía social (Programa Aprol-economía social), cofinanciadas parcialmente con cargo ao Programa operativo do Fondo Social Europeo e ao Programa operativo de emprego xuvenil, e se convocan para o ano 2016.
Consellería de Economía, Emprego e Industria — III. Outras disposicións — 05/09/2016

Advertido un erro na devandita orde, publicada no Diario Oficial de Galicia número 141, do 27 de xullo de 2016, cómpre efectuar a oportuna corrección:
Na páxina 32.835, o punto 12.c) do artigo 25 debe ser o punto 13 do artigo 25.
ACORDO do 2 de setembro de 2016 sobre distribución de espazos electorais gratuítos de propaganda electoral en medios de comunicación de titularidade pública, en relación coas eleccións ao Parlamento de Galicia do 25 de setembro de 2016.
Xunta Electoral de Galicia — III. Outras disposicións — 03/09/2016

A Xunta Electoral de Galicia, na sesión do 2 de setembro de 2016, adoptou o seguinte acordo:
Primeiro. Aprobar, nos termos da proposta formulada pola Comisión de Control Electoral, a distribución dos espazos gratuítos de propaganda electoral nos medios de comunicación de titularidade pública, autonómica e estatal (desconexión territorial).
– Autonómica: Televisión Galega e Radio Galega (artigo 29 da Lei 8/1985, do 13 de agosto, de eleccións ao Parlamento de Galicia).
– Estatal: Televisión Española en Galicia e Radio Nacional de España en Galicia (artigo 64 da Lei orgánica 5/1985, do 19 de xuño, de réxime electoral xeral).
Segundo. Anunciar no
Diario Oficial de Galicia
que nesta data a Xunta Electoral de Galicia acordou a distribución de espazos gratuítos nos medios de comunicación de titularidade pública en favor das entidades políticas concorrentes ao proceso electoral convocado.
A dita distribución está publicada na páxina web da Xunta Electoral de Galicia.
Contra o acordo de distribución, os representantes xerais das entidades políticas concorrentes ás eleccións ao Parlamento de Galicia que se consideren afectadas poderán interpor recurso de alzada ante a Xunta Electoral Central, que se deberá presentar ante a Xunta Electoral de Galicia ata as 14.00 horas do sábado 3 de setembro e que se tramitará conforme o procedemento establecido no artigo 21 da Lei orgánica 5/1985, do 19 de xuño, de réxime electoral xeral, e na Instrución da Xunta Electoral Central 11/2007, do 27 de setembro.
O que se publica no Diario Oficial de Galicia en virtude do disposto no artigo 18.6 da Lei orgánica 5/1985, do 19 de xuño, de réxime electoral xeral.
A Coruña, 2 de setembro de 2016
CORRECCIÓN de erros. Resolución do 18 de agosto de 2016, da Secretaría Xeral para o Deporte, pola que se establecen as bases reguladoras para a concesión de bolsas, en réxime de concorrencia competitiva, para persoas colaboradoras na residencia do Centro Galego de Tecnificación Deportiva para o curso 2016/17, e se procede á súa convocatoria.
Vicepresidencia e Consellería de Presidencia, Administracións Públicas e Xustiza — III. Outras disposicións — 01/09/2016

Advertido erro por omisión na devandita resolución, publicada no
Diario Oficial de Galicia
núm. 161, do 26 de agosto de 2016, procede a súa corrección mediante a inserción, a continuación da páxina 38004:
– Anexo I. Modelo normalizado de solicitude procedemento código PR952B.
RESOLUCIÓN do 23 de agosto de 2016, da Dirección Xeral de Comercio, pola que se publican as subvencións concedidas ao abeiro da Orde do 21 de marzo de 2016, modificada pola Orde do 6 de maio de 2016, pola que se establecen as bases reguladoras para a concesión, en réxime de concorrencia competitiva, das subvencións para o fomento da comercialización da artesanía galega e o impulso da competitividade do sector artesán, e se procede á súa convocatoria para o ano 2016 (código de procedemento IN201G).
Consellería de Economía, Emprego e Industria — III. Outras disposicións — 01/09/2016

De conformidade co disposto no artigo 15.1 da Lei 9/2007, do 13 de xuño, de subvencións de Galicia, e no artigo 23 das bases reguladoras da orde, procédese á publicación das subvencións concedidas mediante Resolución da Consellería de Economía, Emprego e Industria do 15 de xullo de 2016.
Norma reguladora: Orde do 21 de marzo de 2016, modificada pola Orde do 6 de maio de 2016, pola que se establecen as bases reguladoras para a concesión, en réxime de concorrencia competitiva, das subvencións para o fomento da comercialización da artesanía galega e o impulso da competitividade do sector artesán, e se procede á súa convocatoria para o ano 2016 (código de procedemento IN201G).
Crédito orzamentario: 225.000 €.
Aplicacións orzamentarias: 09.30.751A.770.3–09.30.751A.761.3–09.30.751A.781.4.
Santiago de Compostela, 23 de agosto de 2016
RESOLUCIÓN do 26 de agosto de 2016 pola que se lle dá publicidade á encomenda de xestión para a execución de obra, formalizada por esta entidade no mes de agosto de 2016.
Portos de Galicia — III. Outras disposicións — 02/09/2016

En cumprimento do disposto no artigo 8.5 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia (Lofaxga), dáse publicidade á formalización da encomenda de xestión, tramitada pola entidade pública Portos de Galicia durante o mes de agosto de 2016, para a execución da seguinte obra:
A) Subministración de auga salgada á lonxa de Ribeira.
1. Entidade adxudicadora.
a) Organismo: Portos de Galicia.
b) Dependencia que impulsa o expediente: Área de Infraestruturas.
c) Dependencia que tramita o expediente: División de Contratación.
2. Obxecto da encomenda.
Descrición do obxecto: obras para a captación, depuración previa a vertedura e subministración de auga salgada nas intalacions da nova lonxa de Ribeira.
3. Valor estimado da encomenda: 232.644,08 euros, IVE excluído.
4. Formalización da encomenda.
a) Data de formalización da orde de execución: 23 de agosto de 2016.
b) Entidade (medio propio da Xunta): Tragsa.
c) Nacionalidade: española.
5. Prazo de execución: tres (3) meses.
Santiago de Compostela, 26 de agosto de 2016
EXTRACTO da Orde do 3 de agosto de 2016 pola que se establecen as bases reguladoras para a concesión de axudas, en réxime de concorrencia competitiva, a proxectos de cooperación interterritoriais e transnacionais dos grupos de acción local do sector pesqueiro (GALP), para o desenvolvemento sustentable das zonas de pesca no marco do Fondo Europeo Marítimo e de Pesca (FEMP) 2014-2020, ao abeiro das estratexias de desenvolvemento local participativo (EDLP), e se convocan as correspondentes ao ano 2016.
Consellería do Mar — III. Outras disposicións — 02/09/2016

BDNS (identif:): 315984.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións
(http://www.pap.minhap.gob.es/bdnstrans/index):
Primeiro.
Beneficiarios
1. Poderán ser beneficiarios destas axudas os grupos de acción local do sector pesqueiro que reúnan os seguintes requisitos:
a) Ter sido seleccionados pola Consellería do Mar no marco do desenvolvemento sustentable das zonas de pesca do FEMP 2014-2020.
b) Ter asinado un convenio de colaboración coa Consellería do Mar para o desenvolvemento dunha estratexia de desenvolvemento local participativo (EDLP).
c) Participar nun proxecto de cooperación interterritorial e/ou transnacional.
Segundo.
Finalidade
O obxecto desta orde é establecer as bases reguladoras, en réxime de concorrencia competitiva, para a concesión de axudas para proxectos de cooperación interterritoriais e transnacionais dentro da Unión Europea (UE) dos GALP ao abeiro das EDLP.
Tamén é obxecto desta orde convocar as axudas para o ano 2016, de acordo coas bases reguladoras.
Terceiro.
Bases reguladoras
Orde do 3 de agosto de 2016 pola que se establecen as bases reguladoras para a concesión de axudas, en réxime de concorrencia competitiva, a proxectos de cooperación interterritoriais e transnacionais dos grupos de acción local do sector pesqueiro (GALP), para o desenvolvemento sostible das zonas de pesca no marco do Fondo Europeo Marítimo e de Pesca (FEMP) 2014-2020, ao abeiro das estratexias de desenvolvemento local participativo (EDLP), e se convocan as correspondentes ao ano 2016.
Cuarto.
Importe
O crédito orzamentario para as solicitudes de axuda tramitadas durante o exercicio do ano 2016 e a plurianualidade asociada ás axudas que poidan concederse neste alcanza o importe de trescentos vinte e un mil catrocentos vinte e sete euros (321.427 euros), repartidos nas seguintes anualidades e partidas orzamentarias:
Quinto.
Prazo de presentación de solicitudes
Un mes contado desde o día seguinte ao da publicación da orde.
Entenderase como último día do prazo para a presentación de solicitudes o correspondente ao mesmo ordinal do día da súa publicación. Se o último día do prazo é inhábil, entenderase prorrogado ao primeiro día hábil seguinte, e se no mes de vencemento non hai día equivalente ao inicial do cómputo, entenderase que o prazo finaliza o último día do mes.
Santiago de Compostela, 3 de agosto de 2016
ORDE do 27 de setembro de 2016 pola que se autoriza a inclusión da Escola de Música de Chapela no Rexistro de Escolas de Música e Danza da Comunidade Autónoma de Galicia.
Consellería de Cultura, Educación e Ordenación Universitaria — III. Outras disposicións — 13/10/2016

A Asociación Cultural e Social de Chapela solicita a inscrición da Escola de Música de Chapela no Rexistro de Escolas de Música e Danza da Comunidade Autónoma de Galicia, de conformidade coa Orde do 11 de marzo de 1993, que regula as condicións de creación e funcionamento destas escolas.
Logo de realizar os trámites que establece a normativa vivente, a Xefatura Territorial de Pontevedra achega o expediente cos correspondentes informes.
Por isto, por proposta da Dirección Xeral de Centros e Recursos Humanos,
Primeiro. Autorizar a inclusión no Rexistro de Escolas de Música e Danza da Comunidade Autónoma de Galicia da escola de música que se sinala:
Provincia: Pontevedra.
Concello: Redondela.
Localidade: Chapela.
Código postal: 36320.
Domicilio: avenida de Redondela, nº 17, baixo.
Código do centro: 36024941.
Titular: Asociación Cultural e Social de Chapela.
Denominación: Escola de Música de Chapela.
Segundo. Esta escola queda sometida ao réxime de escolas de música e danza, segundo o establecido na Orde do 11 de marzo de 1993 e aos servizos de inspección correspondentes.
Terceiro. O centro deberá solicitar a oportuna revisión da inscrición cando teñan que modificarse calquera dos datos sinalados nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 27 de setembro de 2016